
	COMISIA PENTRU ADMINISTRAŢIE PUBLICĂ,

AMENAJAREA TERITORIULUI ŞI ECHILIBRU ECOLOGIC 


	Bucureşti,
	20.11.2013

	Nr.
	4c-6/456


Către

BIROUL PERMANENT AL CAMEREI DEPUTAŢILOR


Vă înaintăm, alăturat, raportul asupra propunerii legislative privind acordarea către preşcolarii şi elevii din învăţământul obligatoriu primar şi gimnazial, de stat sau privat, a unui supliment alimentar sub formă de pachete alimentare sau o masă caldă, trimisă comisiei pentru examinare pe fond, cu adresa nr. Pl.x 438 din 4 noiembrie 2013.

PREŞEDINTE,

MARIN ALMĂJANU
Comisia pentru administraţie publică, amenajarea teritoriului şi echilibru ecologic

Telefon: 021.414.1125, 021.414.1126; Fax: 021.314.69.34; e-mail: cp06@cdep.ro
COMISIA PENTRU ADMINISTRAŢIE PUBLICĂ,

AMENAJAREA TERITORIULUI ŞI ECHILIBRU ECOLOGIC
	Bucureşti,
	20.11.2013

	Nr.
	4c-6/456


R A P O R T      
asupra propunerii legislative privind acordarea către preşcolarii şi elevii din învăţământul obligatoriu primar şi gimnazial, de stat sau privat, a unui supliment alimentar sub formă de pachete alimentare sau o masă caldă

În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic a fost sesizată, prin adresa nr. Pl.x 438 din 4 noiembrie 2013, cu dezbaterea pe fond în procedură obişnuită, a propunerii legislative privind acordarea către preşcolarii şi elevii din învăţământul obligatoriu primar şi gimnazial, de stat sau privat, a unui supliment alimentar sub formă de pachete alimentare sau o masă caldă.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.433/22.05.2013)
· avizul negativ al Comisiei pentru învăţământ, ştiinţă, tineret şi sport    (nr.4c-9/272/12.11.2013)

· punctul de vedere negativ al Guvernului (nr.1303/25.07.2013)
Propunerea legislativă a fost respinsă de Senat în şedinţa din 29 octombrie 2013.
Camera Deputaţilor este Cameră decizională potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat. 
Propunerea legislativă are ca obiect de reglementare acordarea, cu titlu gratuit, preşcolarilor şi elevilor din învăţământul obligatoriu primar şi gimnazial, de stat sau privat, a unui supliment alimentar sub formă de pachete alimentare sau a unei mese calde pe zi de cursuri şcolare, în limita unei valori zilnice de 10 lei/preşcolar sau elev după caz.
Totodată, se propune şi abrogarea Ordonanţei de urgenţă a Guvernului nr.96/2002 privind acordarea de produse lactate şi de panificaţie pentru elevii din învăţământul primar şi gimnazial de stat şi privat, precum şi pentru copiii preşcolari din grădiniţele de stat şi private cu program normal de 4 ore, aprobată cu modificări şi completări prin Legea nr. 16/2003, cu modificările şi completările ulterioare.

Potrivit prevederilor art.61 din Regulamentul Camerei Deputaţilor, republicat, comisia a examinat propunerea legislativă în şedinţa din 20 noiembrie 2013.

La lucrările comisiei au fost prezenţi 33 deputaţi, din totalul de 36 membri ai comisiei.


În urma examinării intervenţiei legislative şi a opiniilor exprimate de către membrii Comisiei, s-a hotărât cu unanimitate de voturi să se supună plenului Camerei Deputaţilor respingerea propunerii legislative privind acordarea către preşcolarii şi elevii din învăţământul obligatoriu primar şi gimnazial, de stat sau privat, a unui supliment alimentar sub formă de pachete alimentare sau o masă caldă, din următoarele considerente: derularea unui astfel de program presupune asigurarea condițiilor necesare pentru aplicarea lui în toate școlile și pentru toți elevii și trebuie avute în vedere dificultățile de gestionare cu care s-ar putea confrunta consiliile județene, ținând cont de posibilele riscuri ce ar putea fi legate de calitatea produselor și distribuirea lor. De asemenea, trebuie ținut cont și de faptul că implementarea unui astfel de program presupune ca în toate unitățile de învățământ să fie asigurate condițiile igienico-sanitare, necesare și specifice servirii produselor alimentare.

Întrucât inițiativa legislativă are implicații asupra bugetului de stat, sunt aplicabile dispozițiile art.111 teza a doua din Constituția României, republicată, precum și cele ale art.15 alin.(2) din Legea nr.500/2002 privind finanțele publice.

 În raport cu obiectul şi conţinutul reglementării, propunerea legislativă face parte din categoria legilor ordinare.
	PREŞEDINTE,
	SECRETAR,

	
   Marin ALMĂJANU

	Ion Marcel CIOLACU


Consilier, Roxana Feraru

